﻿ ASPECTE GLOBALE PRIVIND FENOMENELE DE SECETĂ, ARIDIZARE ŞI DEŞERTIFICARE CRISTINA HUMĂ DUMITRU CHIRIAC Seceta şi fenomenele asociate acesteia, respectiv aridizarea şi deşertificarea, reprezintă, după poluare, cea de-a doua mare problemă cu care se confruntă omenirea, în ultima jumătate de secol. Extinderea acestor fenomene distructive la nivel global este pusă în evidenţă de datele climatice care relevă o încălzire progresivă a atmosferei şi o reducere a cantităţilor de precipitaţii, care conduc la apariţia secetei. Permanentizarea acestui fenomen determină producerea aridizării, ca o primă fază în instalarea unui climat secetos, iar, ulterior, a deşertificării, care se recunoaşte prin scăderea drastică a disponibilităţilor de apă, prin reducerea producţiilor culturilor agricole, a biomasei necesare ca material furajer şi a biomasei lemnoase, precum şi prin extinderea zonelor nisipoase. Pe lângă schimbările climatice globale, accentuarea secetelor şi deşertificării se datoreşte şi presiunii antropice. Avem în vedere exploatările forestiere excesive, extindererea suprafeţelor agricole şi managementul defectuos al terenurilor, creşterea demografică rapidă şi, nu în ultimul rând, sărăcia. La scară globală, terenurile supuse deşertificării ocupă o pătrime din totalul suprafeţei de uscat a Terrei şi afectează circa 1 miliard de locuitori din cele peste 110 state ale lumii atinse de deşertificare, dintre care şi ţara noastră. Condiţiile specifice deşertificării caracterizează cea mai mare parte din Africa (ţările Sahelului, Africa de Sud, Africa de Est), Asia (Asia de Sud-Est, Asia de Sud, Afghanistan, Java, Filipine), Australia şi America (nord-estul Braziliei, El Salvador, Guatemala, Haiti), precum şi unele ţări din Europa. Deşertificarea produce serioase pagube materiale, care sunt estimate anual la 42 miliarde dolari SUA. Dintre acestea, circa 9 miliarde de dolari SUA reprezintă pierderi care se înregistrează, anual, numai în Africa. Principalele efecte ale secetelor constau în distrugerea recoltelor, diminuarea numărului de animale, prin pierderea lor şi reducerea resurselor de apă, care afectează în fiecare an milioane de oameni din ţările în curs de dezvoltare. Populaţia cea mai săracă din aceste ţări este şi cea mai vulnerabilă, pentru că este nevoită să trăiască în condiţiile oferite de un mediu natural fragil, predispus la uscăciune. Amploarea situaţiei este evidenţiată de numărul urgenţelor datorate fenomenului de secetă. Astfel, în 1999 şi 2000, Naţiunile Unite au declarat 17 stări excepţionale asociate secetei. CALITATEA VIEŢII, XV, nr. 1–2, p. 113–121, Bucureşti, 2004 114 CRISTINA HUMĂ, DUMITRU CHIRIAC 2 Anii secetoşi consecutiv, 1999 şi 2000, au lovit puternic unele ţări din Asia. În India, de pildă, au suferit 50 de milioane de oameni din statele Rajahstan, Gujarat, Orissa, Andhra Pradesh şi Madhya Pradesh. Producţia de cereale, arahide şi linte a scăzut. China a resimţit, de asemenea, seceta prelungită, care a lovit zone extinse din nordul, sud-vestul, precum şi zonele aride din nord-vest. În anul 2001, peste 16 milioane de chinezi şi 12 milioane de vite au suferit din cauza lipsei de apă potabilă („Naţional”, 2001). Pe lângă efectele menţionate, China a mai avut de înfruntat o problemă serioasă, respectiv reducerea producţiei de grâu, porumb şi orez. În Pakistan, au suferit aproximativ 2 milioane de oameni din provincia Baluchistan, iar 2 milioane de animale au murit, în timp ce în apropierea provinciei Sindh, circa 700 000 de oameni şi 5 milioane de animale au fost afectate. Un alt efect al secetei a fost scăderea preţurilor la animale, ceea ce a lipsit pe mulţi oameni de venitul necesar pentru cumpărarea hranei. Afghanistanul, cu o capacitate redusă de a înfrunta seceta, a suferit, în anul 2000, o scădere a recoltei de grâu, orz, orez şi porumb. În Iran, 18 dintre cele 28 de provincii au fost lovite de seceta din anul 2000. Producţia de grâu a înregistrat o reducere de 25%. Efectivul de animale s-a diminuat şi el cu aproximativ 800 000 de animale, ceea ce i-a determinat pe fermierii afectaţi să migreze la oraş, în căutare de lucru. Informaţiile cu privire la efectele secetei din 1999 şi 2000, care a afectat unele state din Asia, par a fi confirmate şi de datele conţinute de documentele Organizaţiei Naţiunilor Unite pentru Alimentaţie şi Agricultură. Într-adevăr, analiza datelor statistice indică, la nivelul statelor asiatice care au resimţit seceta – India, China, Pakistan, Afghanistan şi Iran –, o diminuare a producţiilor de cereale. Analiza comparativă arată că între anii 1999 şi 2001 s-a înregistrat o scădere a producţiilor de cereale în statele menţionate, care variază de la aproape 3% – cazul Indiei – la peste 37% – cazul Afghanistanului (tabelul 1). Tabelul nr. 1 Producţia de cereale în unele state asiatice în 2001, comparativ cu 1999 (mii tone) % Ţara 1999 2001 2001/1999 Afghanistan 3 257 2 046 –37,2 China 455 192 404 126 –11,3 India 236 836 230 611 –2,7 Iran 14 186 11 909 –16,1 Pakistan 30 471 27 820 –8,7 Sursa: Prelucrat după FAO Yearbook. Production, 2001, vol. 55 Food and Agriculture Organization of the United Nations, Roma, 2002. Este dificil de precizat dacă la diminuarea producţiilor de cereale a contribuit un singur factor, respectiv seceta, sau au fost determinanţi şi alţi factori, şi în ce măsură au participat aceştia. 3 ASPECTE PRIVIND SECETA, ARIDIZAREA, DEŞERTIFICAREA 115 Fenomenul de secetă din ultimii ani s-a manifestat şi în alte regiuni ale globului, respectiv în America, Europa şi Australia. Temperaturile foarte mari (peste 40°C), înregistrate în anul 1998, au afectat considerabil statele americane Carolina de Sud, Texas şi Oklahoma. În Carolina de Sud, au fost compromise culturile de porumb, soia şi bumbac. Această situaţie a impus măsuri de asistenţă a fermierilor ale căror culturi au fost calamitate, prin acordarea de credite cu dobânzi preferenţiale. În statul Texas, valul de căldură a cauzat agriculturii pagube, a căror valoare s-a ridicat la 1 500 milioane dolari, în timp ce în statul Oklahoma, pierderile înregistrate în agricultură şi zootehnie au depăşit 2 000 milioane dolari („România liberă”, 1998). În anul 2000, seceta a lovit unele ţări europene, între care s-au numărat 1 , Bulgaria, Cehia şi Polonia („România liberă”, 2000). Condiţiile România meteorologice nefavorabile din Bulgaria şi Cehia au determinat scăderea producţiei de cereale cu 9%, respectiv 7%, cu toate că suprafaţa cultivată în ambele ţări a crescut (FAO, 2002). În Polonia, producţia agricolă s-a diminuat cu 13% în 2000, faţă de 1999, un rol important în generarea acestei situaţii avându-l seceta (FAO, 2002). Deficitul de cereale din ţările menţionate a pus autorităţile în situaţia de a achiziţiona cereale, în special grâu, pentru acoperirea necesarului. Condiţiile climatice secetoase din anul 2002 au fost nefavorabile pentru agricultura unor state, precum Canada, Statele Unite ale Americii şi Australia, în timp ce seceta prelungită din anul 2003 a fost resimţită de mai multe state din Europa. În Franţa, în 2003, producţia agricolă a scăzut din cauza celor şase luni de secetă. Recolta de porumb a înregistrat o scădere cu 25% faţă de anul 2002. Fermele de păsări au avut, de asemenea, de suferit datorită valului de căldură, înregistrând pierderi de 3,4 milioane de păsări, mai ales în regiunile Bretania şi Loara. Se estimează că pagubele provocate fermierilor sunt cuprinse între 1 şi 4 miliarde euro. Situaţia creată de condiţiile meteorologice neprielnice a determinat guvernul francez să acorde despăgubiri în valoare de 500 milioane euro fermierilor afectaţi, precum şi scutire de taxe, sub forma renunţării la anumite contribuţii sociale („Profitul agricol” 20, 2003). Şi Italia a resimţit acut efectele secetei din anul 2003. Regiunile Piemont, Emilia Romagna, Lombardia şi Veneţia, prin guvernatorii lor, au fost nevoite să ceară instaurarea stării de urgenţă, care le permite obţinerea de fonduri pentru a contracara efectele nefaste ale secetei. Prin urmare, Uniunea Europeană a înregistrat, în 2003 o diminuare a producţiei de cereale, care a ajuns la 99,5 milioane tone, faţă de 103,3 milioane tone, în 2002. Unele estimări arată că fermierii europeni au avut pierderi de cel puţin 13 miliarde euro, din cauza secetei din anul 2003. În partea de est şi sud-est a continentului european, în Rusia şi Ucraina, seceta din 2003 a avut consecinţe dramatice asupra recoltelor. 1 Efectele secetei din anul 2000 asupra agriculturii româneşti vor face obiectul unui articol viitor. 116 CRISTINA HUMĂ, DUMITRU CHIRIAC 4 În Rusia, conform estimărilor, producţia de grâu a înregistrat o scădere de 33%, faţă de cea din anul 2002. Situaţia a fost determinată atât de reducerea suprafeţei cultivate, cât şi de condiţiile meteorologice nefavorabile. Randamentul scăzut datorat secetei, combinat cu diminuarea suprafeţelor cultivate au avut un efect devastator asupra producţiei de grâu a Ucrainei, în 2003, care reprezintă doar 30% din cea a anului 2002. Declinul producţiei mondiale de grâu cu 20 de milioane de tone în 2003 faţă de 2001 se repercutează direct asupra pieţei grâului şi asupra preţului de achiziţie a acestuia („Agro Terra”, 2003). Diminuarea producţiei de grâu are un impact direct asupra rezervelor de hrană ale lumii, în condiţiile în care, pe plan mondial, grâul, alături de orez şi porumb, constituie alimentul de bază pentru doi din trei oameni. Prin impactul asupra producţiei agricole, seceta reprezintă principalul factor de risc în reducerea potenţialului de producere a hranei. Diminuarea capacităţii ţărilor afectate de secetă şi deşertificare de a produce hrană determină deficite de alimente, cu efecte asupra rezervelor de hrană ale lumii şi asupra comerţului cu cereale. Asigurarea hranei reprezintă o problemă majoră pentru multe state. În lume există 86 de ţări sărace şi în curs de dezvoltare, care nu dispun de mijloace suficiente de producere a alimentelor, dar nici de fonduri pentru importul alimentelor deficitare. Pentru acestea, Organizaţia Naţiunilor Unite pentru Alimentaţie şi Agricultură (FAO) a iniţiat programe speciale, în cadrul cărora un obiectiv major îl constituie asigurarea şi controlul apei, ca factor esenţial de producţie. În ciuda eforturilor depuse, potrivit estimărilor, două miliarde de persoane sunt lipsite de securitate alimentară, care este definită de FAO ca „o situaţie în care toţi oamenii, în orice moment, au acces la hrană sigură şi nutritivă, pentru a menţine o viaţă sănătoasă şi activă” (UNPF, 2001). Interesul comunităţii internaţionale pentru rezolvarea problemei hranei, respectiv a foamei, a fost arătat cu prilejul Summit-ului Organizaţiei Naţiunilor Unite pentru Alimentaţie şi Agricultură (FAO), desfăşurat la Roma în perioada 10–13 iulie 2002, ca şi de precedentul summit din 1996, la care au participat şefi de stat şi de guvern din 185 de ţări. Aceştia au exprimat voinţa politică, în vederea „asigurării securităţii alimentare a tuturor, eradicării foametei în toate ţările şi reducerii cu cel puţin jumătate a numărului persoanelor subalimentate, până cel târziu în anul 2015” („Agricultura României”, 2002). Datele actuale indică însă că numărul persoanelor subalimentate din ţările în curs de dezvoltare scade într-un ritm de 6 milioane pe an, faţă de cel estimat de 22 milioane pe an, necesar pentru atingerea obiectivului propus de Summit-ul Mondial al Alimentaţiei din 1996 (tabelul 2). Prin impactul asupra producţiei de hrană, seceta poate avea efecte devastatoare asupra sănătăţii umane. Aceasta cu atât mai mult cu cât seceta este un fenomen cu frecvenţă mare, în zone extinse din state în curs de dezvoltare, cu populaţie numeroasă. Insuficienţa de hrană determină un nivel mai ridicat al morbidităţii, cauzat de o serie de afecţiuni, între care se deosebesc pelagra, anemia 5 ASPECTE PRIVIND SECETA, ARIDIZAREA, DEŞERTIFICAREA 117 feriprivă, hipocalcemia, hipomagnezia, conţinutul scăzut în macro- şi, mai ales, micronutrienţi (vitamine, săruri minerale), dar şi slăbirea rezistenţei organismului faţă de factori patogeni. Tabelul nr. 2 Situaţia subnutriţiei pe glob perioada 1996–1998, comparativ cu 1969–1971 1969–1971 1996–1998 % Regiunea Milioane persoane Milioane persoane 1998/1969 subnutrite subnutrite Africa sub-sahariană 88 186 + 111,4 Africa de nord şi de est 45 36 – 20,0 America Latină şi Caraibe 54 55 + 1,9 Asia de sud 267 294 + 10,1 Asia de est şi sud-est 504 221 – 56,2 Total 954 792 – 16,9 Sursa: Foreign Aid to End Hunger. Hunger 2001, Eleventh Annual Report on the State of World Hunger, Bread for the World Institute, Washington, DC, USA. Anemia, malnutriţia şi, respectiv, subnutriţia sunt efecte ale consumului inadecvat de hrană. Aproximativ două miliarde de persoane din ţările în curs de dezvoltare sunt anemice, iar 1,1 miliarde de persoane din întreaga lume sunt malnutrite (UNPF, 2001). Frecvenţa subnutriţiei este, de asemenea, ridicată în multe regiuni ale lumii. Se estimează că numărul persoanelor subnutrite cronic era, în 1996–1998, de 792 de milioane de persoane, ceea ce reprezintă 18% din populaţia totală a regiunilor respective (tabelul 3). Tabelul nr. 3 Situaţia subnutriţiei în unele regiuni ale globului (1996–1998) Regiunea Milioane persoane subnutrite % din totalul populaţiei Africa sub-sahariană 186 34 Africa de nord şi de est 36 10 America Latină şi Caraibe 55 11 Asia de sud 294 23 Asia de est şi sud-est 221 12 Total 792 18 Sursa: Foreign Aid to End Hunger. Hunger 2001, Eleventh Annual Report on the State of World Hunger, Bread for the World Institute, Washington, DC, USA. Atât malnutriţia, cât şi subnutriţia pot să afecteze sănătatea fizică şi mintală, capacitatea de muncă şi, uneori, pot provoca chiar moartea. Malnutriţia, spre exemplu, reprezintă factorul principal pentru 11,7% dintre decesele din întreaga lume, cu alte cuvinte, 5,8 milioane de decese în fiecare an (WMO, 1999). Subnutriţia, la rândul ei, cauzează moartea a milioane de persoane din ţările în curs de dezvoltare. Astfel, unele estimări arată că peste jumătate din cele 60 de milioane de persoane care mor anual prematur îşi datorează moartea subnutriţiei. 118 CRISTINA HUMĂ, DUMITRU CHIRIAC 6 Relaţia strânsă dintre insuficienţa alimentară şi starea de sănătate a populaţiei este exprimată, de asemenea, de ponderea copiilor sub 5 ani subponderali. Datele statistice ale ONU indicau că, în 1992, în ţările în care o persoană realizează sub 35 de dolari PNB lunar, ponderea copiilor sub 5 ani a căror greutate era inferioară celei normale reprezenta 40% (Bulgaru, 1996). Nu numai secetele au implicaţii asupra sănătăţii umane. Încălzirea globală este de aşteptat să afecteze, de asemenea, sănătatea populaţiei. Valurile de căldură – consecinţă a încălzirii globale – implică unele riscuri pentru sănătatea populaţiei, mai ales în zonele urbane, unde temperaturile sunt mai ridicate. Se cunoaşte că vremea caniculară poate creşte riscul de deces, îndeosebi la persoanele susceptibile de sensibilitate la efectele stresului termic. Cea mai mare vulnerabilitate este manifestată, în general, de persoanele din grupele de vârstă care depăşesc 65 de ani. Dimensiunea creşterii riscului de deces este pusă în evidenţă de rata mortalităţii, care poate depăşi, în timpul vremii călduroase, cu 50% nivelul general. Organizaţia Meteorologică Mondială semnalează, în acest sens, situaţia înregistrată în Chicago (SUA), când, datorită valului de căldură din timpul verii anului 1995, s-au înregistrat excedentar peste 500 de decese (WMO, 1999). O situaţie similară a fost generată în India de temperaturile mari din timpul episoadelor caniculare din 1995 şi 1998, când numărul deceselor s-a ridicat la mai multe mii, depăşind rata medie. Un puternic val de căldură înregistrat în 1998, în SUA, a provocat moartea a peste l40 de persoane. În urma temperaturilor excesive şi-au pierdut viaţa 28 de persoane în statul Oklahoma, 22 de persoane în statul Louisiana şi peste 80 de persoane în statul Texas („România liberă”, 1998). Se menţionează, de asemenea, valul de căldură care s-a produs în iunie 1998, în centrul Rusiei şi care a provocat peste 100 de decese (WMO, 1999). Valul de căldură care a avut loc în India, în anul 2003, a făcut, de asemenea, numeroase victime. Temperaturile excesive, care au atins 40 grade Celsius, au provocat moartea a 1 165 de persoane („România liberă”, 2003). Efectele încălzirii globale s-au resimţit şi în alte zone ale globului. În Europa, canicula din vara anului 2003 a făcut aproximativ 20 000 de victime. Căldura a afectat mai ales populaţia din Franţa, care a plătit cel mai greu tribut, respectiv peste 11 000 de victime, conform declaraţiei ministrului francez al sănătăţii. Canicula poate cauza şi dezastre naturale. Astfel, ea poate produce incendii, sau poate întreţine incendiile de pădure, provocate din neglijenţa omului. În acest caz sunt distruse suprafeţe însemnate de pădure (uneori, zeci de mii de ha), punând, totodată, în pericol viaţa persoanelor aflate în apropiere. De asemenea, ele provoacă nori de fum care împiedică desfăşurarea în condiţii bune a transporturilor. Practicarea agriculturii în condiţiile climatului arid şi secetos a impus, încă din cele mai vechi timpuri, utilizarea irigaţiilor. Acest sistem de practicare a agriculturii a devenit indispensabil, în condiţiile creşterii presiunii demografice şi a schimbărilor climatice, care au accentuat regimul de uscăciune. 7 ASPECTE PRIVIND SECETA, ARIDIZAREA, DEŞERTIFICAREA 119 Ca urmare, irigaţiile au devenit un element de bază al asigurării globale a hranei, 45% din producţia de hrană a lumii provenind din agricultura irigată. Eficienţa deosebită a irigaţiilor în productivitatea agricolă a determinat ca, în ultimul secol, suprafaţa terenurilor irigate să crească considerabil. Astfel, sub aspectul suprafeţei irigate, secolul XX poate fi caracterizat drept o perioadă a irigaţiei. Între anii 1900 şi 1950, suprafaţa zonelor irigate s-a dublat, ajungând la 94 milioane ha. În 1990, aceasta era de 243 milioane ha, dintre care 119 milioane ha în ţările dezvoltate, pentru ca în anul 2000, să ajungă la 271 milioane ha (Brown, 1992, FAO, 2002). Cele mai extinse zone irigate ale lumii, în anul 2000 se aflau în India (54 800 mii ha), China (54 402 mii ha), SUA (22 400 mii ha) şi Pakistan (18 090 mii ha) (tabelul 4). Tabelul nr. 4 Suprafaţa irigată din primele 16 ţări ale lumii care aplică acest sistem agricol – 2000 – Ţara Suprafaţa irigată (mii ha) 1. India 54 800 2. China 54 402 3. SUA 22 400 4. Pakistan 18 090 5. Iran 7 500 6. Mexic 6 500 7. Thailanda 4 998 8. Indonezia 4 815 9.Federaţia Rusă 4 600 10. Turcia 4 500 11. Uzbekistan 4 281 12. Bangladesh 4 187 13. Spania 3 655 14. Irak 3 525 15. Egipt 3 291 16. Vietnam 3 000 17. Alte ţări 67 145 Sursa: FAO Yearbook, Production 2001, Vol. 55, Food and Agriculture Organization of the United Nations, Roma, 2002. Ponderea irigării în totalul suprafeţelor cultivate depăşeşte 50%, în multe ţări. În India, spre exemplu, în 2000, peste 53% din suprafaţa cultivată era irigată, în timp ce 65,5% din suprafaţa cultivată a Chinei era sub formă irigată (12). În plus, multe ţări – Egipt, China, India, Indonezia, Israel, Japonia, Coreea de Nord şi cea de Sud şi Pakistan – se bazează pe terenul irigat pentru mai mult de jumătate din producţia internă de hrană. Pe lângă extinderea zonelor de irigaţii, în scopul asigurării securităţii alimentare, eforturile s-au concentrat, de asemenea, pe combaterea efectelor secetei 120 CRISTINA HUMĂ, DUMITRU CHIRIAC 8 şi deşertificării şi prin alte mijloace. În acest sens se impun a fi menţionate iniţierea de acţiuni de împădurire şi reîmpădurire în numeroase state ale lumii, practici de agroforestare adoptate de fermierii din unele ţări, cu scopul de a-şi proteja culturile şi păşunile, construirea de reţele de drenaj pentru reducerea excesului de umiditate şi a salinizării. Implementarea programelor de combatere a deşertificării şi secetei vizează, în egală măsură, aspectele economice şi sociale ale zonelor afectate sau care prezintă risc, cuprinzând eradicarea sărăciei şi promovarea sistemelor de mijloace de trai alternative, ca şi dezvoltarea mediului rural. Necesitatea de a aborda problemele deşertificării a fost subliniată la Conferinţa Naţiunilor Unite privind Mediul Înconjurător şi Dezvoltare de la Rio de Janeiro (1992), în urma căreia a fost elaborată Convenţia privind Combaterea Deşertificării (CCD), adoptată la Paris pe 17 iunie 1994 şi intrată în vigoare la 26 decembrie 1994. Începând din 1997, şi România este una dintre ţările semnatare ale acestei convenţii (Legea 629/1997). La recomandarea Naţiunilor Unite, ziua de 17 iunie a fost dedicată „Combaterii deşertificării, secetei şi degradării terenurilor”. În acest fel, comunitatea interna- ţională încearcă, prin marcarea unei date calendaristice, să sensibilizeze opinia publică din întreaga lume şi, în special, pe cei care promovează politici de administrare a suprafeţelor de teren să acţioneze în direcţia diminuării efectelor deşertificării, secetei şi degradării terenurilor. BIBLIOGRAFIE 1. Brown, R. Lester, (coord.), Probleme globale ale omenirii. Starea lumii 1989–1990, Bucureşti, Editura Tehnică, 1992. 2. Bulgaru, Mircea, Dreptul de a mânca, Bucureşti, Editura Economică, 1996. 3. Coman, Patricia, Bilanţul recoltei în ţările Europei de Est, „România liberă”, nr. 3247, 21 noiembrie, 2000. 4. Fârdeanu, Adina, China în secetă, „Naţional”, nr. 1215, 1 iunie, 2001. 5. Stănescu, Mădălina, Dezastru natural în statele Carolina de Sud şi Michigan, „România liberă”, nr. 2543, 7 august, 1998. 6. Tudor, Sorin, Securitatea alimentară mondială şi dezechilibrele acesteia, „Profitul agricol”, 14, 2003. 7. „Agricultura României”, nr. 25 (598), 21–27 iulie, 2002. 8. Căldura a ucis peste 1000 de oameni în India, „România liberă”, nr. 4015, 5 iunie, 2003. 9. Cel mai puternic val de căldură din ultimii 28 de ani, „România liberă”, nr. 2528, 21 iulie, 1998. 10. Earth Summit. Agenda 21. The United Nations Programme of Action from Rio, United Nations, Rio de Janeiro, Brazilia, 1992. 11. Europa de Est bulversează piaţa grâului, „Agro Terra”, anul I, nr. 7, octombrie, 2003. 12. FAO Yearbook. Production 2001, vol. 55, Food and Agriculture Organization of the United Nations, Roma, 2002. 9 ASPECTE PRIVIND SECETA, ARIDIZAREA, DEŞERTIFICAREA 121 13. Footprints and Milestones: Population and Environmental Change, United Nations Population Fund, New York, SUA, 2001. 14. Foreign Aid to End Hunger. Hunger 2001, Eleventh Annual Report on the State of World Hunger, Bread for the World Institute, Washington, DC, SUA, 2001. 15. Guvernul francez acordă 500 de milioane de euro fermierilor afectaţi de secetă, „Profitul agricol”, 20, 2003. 16. Population Resources and the Environment. The Critical Challenger, United Nations Population Fund, New York, SUA, 1991. 17. Poverty and the Environment, United Nations Environment Programme, Nairobi, Kenya, 1995. 18. Saving our Planet. Challenger and Hopes, United Nations Environment Programme, Nairobi, Kenya, 1992. 19. Secetă gravă în nordul Italiei, „Profitul agricol”, 18, 2003. 20. Weather, Climate and Health, World Meteorological Organization, Geneva, Elveţia, 1999. 